			P R I J E D L O G

Na temelju članka 20. i članka 42. Zakona o lokalnim porezima (»Narodne novine« broj 115/16, 101/17, 114/22, 114/23, 152/24) te članka 27. Statuta Grada Zlatara („Službeni glasnik Krapinsko-zagorske županije“ 36A/13, 9/18, 9/20, 17A/21, 51/25) Gradsko vijeće Grada Zlatara na svojoj -------------- sjednici, održanoj dana ------------- godine donosi sljedeću


ODLUKU
O POREZIMA GRADA ZLATARA

I. OPĆE ODREDBE
Članak 1.
Odlukom o porezima Grada Zlatara (dalje: Odluka) utvrđuju se porezi koji pripadaju Gradu Zlataru (dalje: Grad), porezni obveznici, porezne osnovice, stope i visine poreza, te način utvrđivanja i plaćanja poreza.

Porezi Grada su prihod Proračuna Grada Zlatara.

Članak 2.
Izrazi koji se koriste u ovoj Odluci, a imaju rodno značenje, odnose se jednako na ženski i muški rod.

II. VRSTE POREZA
Članak 3.
Grad uvodi sljedeće poreze:
1. porez na nekretnine,
2. porez na potrošnju,
3. porez na korištenje javnih površina.

III. POREZ NA NEKRETNINE
Članak 4.
Porez na nekretnine plaća se godišnje u iznosu od 2,50 eura po m2  korisne površine nekretnine.

Članak 5.
Nadležno porezno tijelo za utvrđivanje, evidentiranje, nadzor, naplatu i ovrhe radi naplate poreza na nekretnine je Upravni odjel za razvoj, financije i komunalno gospodarstvo Grada Zlatara.

IV. POREZ NA POTROŠNJU

Članak 6.
Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.




Članak 7.
Porez na potrošnju plaća se po stopi od 3 % na osnovicu koju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 8.
		Nadležno porezno tijelo za utvrđivanje, evidentiranje, nadzor, naplatu i ovrhe radi naplate poreza na potrošnju je Upravni odjel za razvoj, financije i komunalno gospodarstvo Grada Zlatara.

Članak 9.
		Utvrđenu obvezu poreza na potrošnju za obračunsko razdoblje od prvog do posljednjeg dana u mjesecu porezni obveznik iskazuje na obrascu PP-MI-PO, koji se nalazi u prilogu Zakona o lokalnim porezima i njegov je sastavni dio, te ga predaje do 20.-og dana u mjesecu za prethodni mjesec u Grad Zlatar, Upravni odjel za razvoj, financije i komunalno gospodarstvo, pojedinačno za svaki poslovni prostor.


V. POREZ NA KORIŠTENJE JAVNIH POVRŠINA

Članak 10.
Porez na korištenje javnih površina plaćaju sve pravne i fizičke osobe kojima je nadležno gradsko tijelo odobrilo privremeno korištenje javne površine, pravne i fizičke osobe koje koriste javnu površinu na temelju drugih odobrenja ili ugovora kao i pravne i fizičke osobe za koje se utvrdi da su koristile javnu površinu bez odobrenja.

Članak 11.
Javnom površinom u smislu članka 10. ove Odluke smatraju se sve površine u vlasništvu Grada Zlatara odnosno površine kojima upravlja Grad Zlatar i sve površine na kojima je Grad Zlatar nadležan za davanje odobrenja za obavljanje djelatnosti ili koje se koriste bez dobivenog
odobrenja.

Članak 12.
Porez na korištenje javnih površina određuje se u eurima po metru kvadratnome, po komadu, dnevno, mjesečno ili godišnje, a ako se određuje po metru kvadratnome, najmanja površina za obračun iznosi 1 m².

Članak 13. 
Visina poreza na korištenje javnih površina:

a)  DNEVNE TARIFE
1. za prodaju na štandovima 6,25 eura/ m2,
2. za prodaju poljoprivrednih proizvoda iz kamiona, traktorskih ili auto-prikolica 25,00 eura,
3. za prodaju sladoleda, kokica, pečenih kestena i kukuruza i peciva kolicima 25,00 eura,
4. za prodaju pekarskih proizvoda iz prijevoznog sredstva 15,00 eura,
5. za uskladištenje materijala i roba ispred zgrada 1,00 euro/ m2,
6. za uskladištenje materijala i roba na ostalim slobodnim površinama 0,20 eura/ m2,
7. za ostale namjene 1,00 euro/ m2,
8. [bookmark: _Hlk244869001]postavljanje skela i druga zauzimanja javnih površina radi izvođenja građevinskih radova duže od 30 radnih dana, za svaki sljedeći dan 0,10 eura/ m2,
9. za političke stranke, političke inicijative, nezavisne liste te referendumske inicijative 0,15 eura/ m2,
10. zabavni park – lunapark i slično 0,30 eura/m2.

b)  MJESEČNE TARIFE
1. za prodaju na štandovima 50,00 eura/ m2,
2. za prodaju poljoprivrednih proizvoda iz kamiona, traktorskih ili auto-prikolica 250,00 eura,
3. za prodaju sladoleda, kokica, pečenih kestena i kukuruza i peciva kolicima 200,00 eura,
4. za prodaju pekarskih proizvoda iz prijevoznog sredstva 125,00 eura,
5. za postavljanje kioska (prodaja tiskovina, lutrije i sl.) 15,00 eura/m2,
6. za prodaju putem samoposlužnih automata 70,00 eura/m2,
7. [bookmark: _Hlk244866532]za postavljene terase ispred ugostiteljskih objekata (restorani) 3,50 eura/ m2,
8. za postavljene terase ispred ugostiteljskih objekata (ostali ugostiteljski objekti) 5,00 eura/ m2,
9. za ostale namjene 2,00 eura/m².

c)  GODIŠNJE TARIFE
1. za postavljanje reklamnih oglasa i panoa 70,00 eura/ m².

Za prigodne prodaje povodom vjerskih i državnih blagdana, gradskih manifestacija, promotivnih akcija i drugih programa, plaća se porez u paušalnom iznosu, i to za:
· prodajne stolove, štandove i kućice (do 6,00 m2) 50,00 eura po danu 
· prodajne stolove, štandove i kućice (više od 6,00 m2 do uključivo 25 m2) 100,00 eura po danu 
· prodajni šatori (do 25 m2) – 400,00 eura po danu
· promotivne akcije, prezentacije i drugi programi:
· do 50 m2 – 200,00 eura po danu
· s više od 50 m2 do 100 m2 – 400,00 eura po danu
· preko 100 m2 – 800,00 eura po danu
· ugostiteljski šator do 100 m2 – 500,00 eura po danu
· ugostiteljski šator preko 100 m2 – 1.000,00 eura po danu

Za manifestacije iz prethodnog stavka koje traju duže od 3 dana, gradonačelnik će za svaki slučaj posebno utvrditi visinu poreza, koja ne može biti manja od iznosa utvrđenih u prethodnom stavku niti uvećana za više od 50%.

U slučaju kad se u korištenju javne površine koristi i električna energija iz elektro ormarića u vlasništvu Grada Zlatara, korisnik je dužan platiti paušal za korištenje električne energije u iznosu:
· štandovi, kućice i šatori do 2 kW - 10,00 eura/dan,
· štandovi, kućice i šatori od 2 do 5 kW - 18,00 eura/dan,
· štandovi, kućice i šatori preko 5 kW - 18,00 eura/dan, odnosno 5,00 eura/dan za svaki sljedeći kW, 
· promotivne akcije, prezentacije i drugi programi - 80 eura/dan,
· priključak pozornice - 150,00 eura/dan.
Članak 14.
Od plaćanja poreza na korištenje javnih površina oslobođeni su, osim kada organiziraju komercijalna događanja:
- sportski klubovi i neprofitne organizacije sa sjedištem na području Grada Zlatara,
- odgojno-obrazovne ustanove sa sjedištem na području Grada Zlatara,
- ustanove i trgovačka društva kojih je osnivač Grad Zlatar,
- turističke zajednice za programe i aktivnosti od interesa za Grad Zlatar,
- organizatori programa pod pokroviteljstvom Grada Zlatara koji imaju sjedište ili prebivalište na području Grada Zlatara.

Od plaćanja poreza na korištenje javnih površina oslobođeno je i korištenje javnih površina za humanitarne i odgojno-obrazovne akcije, te manifestacije i druga događanja od interesa za Grad Zlatar, pod uvjetom da se ne organiziraju u komercijalne svrhe. Oslobođenje od plaćanja poreza za manifestacije i druga događanja od interesa za Grad Zlatar ostvaruje se ako je posebnim aktom nadležnog tijela Grada Zlatara utvrđeno da je njihovo održavanje od interesa za Grad Zlatar.
Porez na korištenje javne površine ne plaća se za korištenje javne površine za koju se plaća zakupnina ili druga naknada Gradu Zlataru temeljem posebnog ugovora.

Članak 15.
Upravni odjel za razvoj, financije i komunalno gospodarstvo Grada Zlatara će na zahtjev zainteresirane osobe ili po službenoj dužnosti izdati rješenje o porezu na korištenje javnih površina.

Dodjeljivanje javnih površina za potrebe održavanja prigodne prodaje povodom vjerskih i državnih blagdana, gradskih manifestacija, promotivnih akcija i drugih programa provodi se na temelju javnog natječaja koji raspisuje gradonačelnik.

Članak 16.
Visina poreza za korištenje površina koje imaju pristup s javno-prometne površine, na kojima je Grad Zlatar nadležan za davanje odobrenja za obavljanje trgovine na malo izvan prodavaonica, iznosi 10% od visine poreza na korištenje javnih površina.



Članak 17.
Visina poreza na korištenje javnih površina u naselju Belec se umanjuje za 20%.


Članak 18.
Visina poreza na korištenje javnih površina se umanjuje za 40% u svim naseljima Grada Zlatara osim naselja Zlatar i naselja Belec.

Članak 19.
Nadležno porezno tijelo za utvrđivanje, evidentiranje, nadzor, naplatu i ovrhe radi naplate poreza na korištenje javnih površina je Upravni odjel za razvoj, financije i komunalno gospodarstvo Grada Zlatara.

U slučaju neovlaštenog korištenja javne površine porez se razrezuje naknadno.

Javna površina može se dodijeliti isključivo korisniku koji nema nepodmirenih dospjelih obveza prema Gradu Zlataru s bilo koje osnove.

Članak 20.
Za korištenje javnih površina u razdoblju kraćem od mjesec dana porez na korištenje javnih površina plaća se odjednom, prije početka korištenja javne površine.

Za korištenje javnih površina u razdoblju dužem od mjesec dana porez na korištenje javnih površina plaća se: 
- u roku od 15 dana od dana dostave rješenja o razrezu poreza za iznose manje od 1.300,00 eura i 
- u dva jednaka mjesečna obroka za iznose poreza jednake ili više od 1.300,00 eura s time da prvi obrok dospijeva 15 dana od dana dostave rješenja, a drugi dospijeva 30 dana od dospijeća prvog obroka.


VI. ZAVRŠNE ODREDBE 
Članak 21.
Na sve odnose koji nisu uređeni ovom Odlukom primjenjuju se odredbe Zakona o lokalnim porezima.

Članak 22.
Danom stupanja na snagu ove Odluke prestaje važiti: 
- Odluka o gradskim porezima („Službeni glasnik Krapinsko-zagorske županije“ broj 22/17, 39/17, 54A/20, 52/22, 58/23).








Članak 23.
Odluka će se objaviti u „Narodnim novinama“ i „Službenom glasniku Krapinsko-zagorske županije“, a stupa na snagu 1. siječnja 2027. godine.

KLASA: 
URBROJ: 
U Zlataru, 


	
	
	GRADSKO VIJEĆE GRADA ZLATARA
PREDSJEDNICA 
Danijela Findak


































	OBRAZLOŽENJE
uz Nacrt prijedloga Odluke o porezima Grada Zlatara
Pravni temelj za donošenje Odluke o porezima Grada Zlatara sadržan je u članku 20. i članku 42. Zakona o lokalnim porezima („Narodne novine“, broj 115/16, 101/17, 114/22, 114/23 i 152/24) te članku 27. Statuta Grada Zlatara.
Donošenju nove Odluke o porezima Grada Zlatara pristupa se radi usklađivanja s važećim zakonskim propisima te cjelovitog uređivanja lokalnih poreza na području Grada Zlatara.
Predloženom Odlukom uređuju se porez na nekretnine, porez na potrošnju i porez na korištenje javnih površina, utvrđuju se njihove stope i visine, porezni obveznici, način obračuna i plaćanja te nadležnost za utvrđivanje i naplatu poreza.
Posebno se uređuju visine poreza na korištenje javnih površina ovisno o namjeni i vremenu korištenja, kao i oslobođenja i umanjenja poreznih obveza.
Cilj donošenja Odluke je osigurati jasnoću i transparentnost poreznih obveza, učinkovitu naplatu lokalnih poreza te ostvarivanje prihoda potrebnih za financiranje poslova iz samoupravnog djelokruga Grada Zlatara.
Predviđeno je stupanje Odluke na snagu 1. siječnja 2027. godine, kada prestaje važiti dosadašnja Odluka o gradskim porezima.




